
Rezolucija Europskog parlamenta
o statusu tržišnog gospodarstva Kine
(2016/2667(RSP))
Europski parlament,
–
uzimajući u obzir antidampinško zakonodavstvo EU-a (Uredbu Vijeća (EZ) br. 1225/2009 od 30. studenog 2009. o zaštiti od dampinškog uvoza iz zemalja koje nisu članice Europske zajednice
) i antisubvencijsku uredbu (Uredbu Vijeća (EZ) br. 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice
),
–
uzimajući u obzir Protokol o pristupanju Kine Svjetskoj trgovinskoj organizaciji (WTO), a posebno njegov odjeljak 15.,

–
uzimajući u obzir svoje prethodne rezolucije o trgovinskim odnosima između EU-a i Kine, 

–
uzimajući u obzir komunikaciju Komisije od 10. listopada 2012. pod nazivom „Jača europska industrija za rast i gospodarski oporavak” (COM(2012)0582) kojom je utvrđen cilj povećanja udjela industrije u BDP-u EU-a na 20 % do 2020.;

–
uzimajući u obzir članak 123. stavak 2. Poslovnika,

A.
budući da su Europska unija i Kina među najvećim trgovinskim silama svijeta, da je Kina drugi trgovinski partner EU-a, da je EU vodeći trgovinski partner Kine te da je vrijednost njihove dnevne trgovinske razmjene znatno viša od milijarde eura; 
B.
budući da se pri svakoj odluci o tome na koji će se način uzeti u obzir prestanak važenja odjeljka 15. stavka (a) točke (ii) Protokola o pristupanju Kine WTO-u i nakon prosinca 2016. postupati s robom uvezenom iz Kine po nezakonitim dampinškim cijenama mora, kao osnovno načelo, zajamčiti usklađenost zakonodavstva EU-a s propisima WTO-a; 

C.
budući da je u okviru pristupanja Kine WTO-u prijelaznim odredbama omogućena primjena specifične metodologije za izračun dampinga koja je uvrštena u odjeljak 15. Protokola o pristupanju i koja služi kao temelj za drugačije postupanje s robom uvezenom iz Kine;

D.
budući da Kina trenutačno ne ispunjava kriterije EU-a za dodjelu statusa tržišnog gospodarstva te da ih sigurno neće ispuniti prije kraja 2016.;

E.
budući da je nužno napraviti procjenu točnih pravnih posljedica prestanka važenja odjeljka 15. stavka (a) točke (ii) s obzirom na trenutačnu metodu određivanja uobičajene vrijednosti robe koju Kina izvozi u EU kako bi se odredile antidampinške mjere te u pogledu pravnog učinka preostalih dijelova odjeljka 15.; 

F.
budući da, s obzirom na aktualnu razinu utjecaja državnih vlasti na kinesko gospodarstvo, odluke poduzeća povezane s cijenama, troškovima te izlaznim i ulaznim sredstvima ne odgovaraju signalima tržišta povezanima s ponudom i potražnjom;

G.
budući da je zbog nedostatne transparentnosti i suradnje EU-u često teško provjeriti tvrdnje o manipulaciji cijenama i vladinim intervencijama u kineskom industrijskom sektoru;

H.
budući da prekomjerna kineska proizvodnja u nekim sektorima snižava svjetske cijene i da kineski izvoz po tako niskim cijenama utječe na određene grane industrije u EU-u, o čemu svjedoči i nedavni štetni utjecaj na industriju čelika u EU-u;

I.
budući da bi nedavno započeto javno savjetovanje i studija o posljedicama mogućih izmjena antidampinških postupaka EU-a u pogledu Kine mogli pružiti dodatne informacije potencijalno korisne za rješavanje tog pitanja;
1.
ponovno ističe važnost strateškog partnerstva EU-a s Kinom u kojem središnju ulogu imaju trgovina i ulaganje, važnost Kine u globalnim lancima vrijednosti i činjenicu da mnoga radna mjesta u EU-u ovise o trgovinskim odnosima s Kinom;

2.
napominje da 11. prosinca 2016. prestaje važiti odjeljak 15. stavak (a) točka (ii) Protokola o pristupanju Kine WTO-u; poziva Komisiju da po potrebi razmotri koje su pravne promjene nužne kako bi se taj prestanak važenja uzeo u obzir;

3.
zahtijeva da svi predviđeni prijedlozi Komisije budu čvrsto utemeljeni u sljedeća četiri načela:

•
potrebi da se zajamči puna usklađenost zakonodavstva EU-a s obvezama EU-a koje proizlaze iz prava WTO-a i iz pravnih posljedica izmjena određenih dijelova odjeljka 15. Protokola o pristupanju Kine;

•
potrebi da se ne samo uzmu u obzir konkretni pravni učinci prestanka važenja odjeljka 15. stavka (a) točke (ii) nego i da se zajamči da se oni dijelovi Protokola o pristupanju koji ostaju na snazi nakon 11. prosinca 2016. pravilno pravno tumače;

•
potrebi da se zajamči da EU, kao pitanje od kritične i ključne važnosti, zadrži punu i trajnu sposobnost poduzimanja pravovremenih, nužnih i djelotvornih mjera za rješavanje problema dampinške prakse i unaprjeđivanja svojih mogućnosti za rješavanje problema subvencija i prekomjernih kapaciteta trgovinskih partnera EU-a, koji mogu naškoditi industriji EU-a, te da se zajamči da trgovačka društva EU-a nastave djelovati pod jednakim uvjetima na svjetskoj razini;

•
potrebi da se svaki zakonodavni prijedlog zasniva na pažljivoj i obrazloženoj ocjeni utjecaja pravnih aspekata svih odluka te srednjoročnih i dugoročnih gospodarskih, društvenih, industrijskih, političkih i strateških posljedica do kojih one mogu dovesti;

4.
zahtijeva da se takvim promišljanjem ne dovede u pitanje neminovna potreba za općenitijom reformom instrumenata trgovinske zaštite Europske unije;

5.
poziva Komisiju da sa svim industrijskim sektorima EU-a koji su pogođeni tim problemom, kao što su industrija čelika, keramike i papira, nastavi dijalog o narednim koracima koje treba poduzeti;

6.
poziva Komisiju da se, među ostalim i u kontekstu predstojećeg sastanka na vrhu skupine G7, uskladi sa svojim glavnim trgovinskim partnerima u pogledu koraka koje treba poduzeti nakon prestanka važenja određenih odredbi odjeljka 15.;

7.
zahtijeva od Komisije da ne podnosi prijedloge dok Parlament ne zasjeda;

8.
nalaže svojem predsjedniku da ovu Rezoluciju proslijedi Vijeću i Komisiji te vladama i parlamentima država članica. 

� SL L 343, 22.12.2009., str. 51.


� SL L 188, 18.7.2009., str. 93.

